ทีดีอาร์ไอให้รัฐรับผิดชอบ
ถ้าโอนหนี้ทำประเทศเสียหายนิพนธ์ชี้เป็นการเมืองไม่ใช่ศก.
12 ม.ค. 2555

ถ้าโอนหนี้ทำประเทศเสียหายนิพนธ์ชี้เป็นการเมืองไม่ใช่ศก.
นักวิชาการทีดีอาร์ไอจี้รัฐบาลต้องรับผิดชอบผลแก้หนี้กองทุนฟื้นฟูฯ หากสร้างความเสียหายให้ประเทศในอนาคต
นายนิพนธ์ พัวพงศกร ประธานสถาบันวิจัยเพื่อการพัฒนาประเทศไทย (ทีดีอาร์ไอ) กล่าวว่า รัฐบาลชุดนี้ต้องรับผิดชอบหากเกิดปัญหาขึ้นในอนาคตจากการแก้กฎหมายใช้หนี้กองทุนเพื่อการฟื้นฟูและพัฒนาระบบสถาบันการเงิน (กองทุนฟื้นฟูฯ) เพราะเรื่องนี้มีโอกาสสร้างความสูญเสียให้กับธนาคารแห่งประเทศไทย (ธปท.) ในอนาคต
“ถึงวันนี้แล้วหยุดยั้งไม่ได้ก็ต้องพูด และหวังว่าประชาชนส่วนใหญ่จะลุกขึ้นมาคัดค้านไม่เห็นด้วย โปรดอย่าทำลายกติกาบางอย่าง เพราะนี่เป็นวัตถุประสงค์ทางการเมืองมากกว่าวัตถุประสงค์ทางเศรษฐกิจ” นายนิพนธ์ กล่าว
นายนิพนธ์ กล่าวว่า การแก้กฎหมายรัฐบาลควรออกเป็นพระราชบัญญัติ (พ.ร.บ.) ไม่มีความจำเป็นต้องรีบออกเป็นพระราชกำหนด (พ.ร.ก.) ต้องการให้รัฐบาลทำเรื่องนี้อย่างโปร่งใส เพราะรัฐบาลมีเสียงข้างมากอยู่แล้ว แต่หากรัฐบาลใช้เสียงข้างมากปิดข้อเท็จจริงจากประชาชน จะไม่ใช่รัฐบาลที่มาจากประชาธิปไตย แต่จะเป็นเผด็จการ ฉะนั้นอย่าใช้อำนาจเผด็จการ ควรเปิดเผยและพูดคุยกับหน่วยงานที่เกี่ยวข้องใช้เวลา 12 เดือน ก็ไม่นานจนเกินไป
“รัฐบาลมีเสียงข้างมากอยู่แล้ว ผ่าน 3 วาระก็ทำได้ โปร่งใสกว่า หนี้ก้อนนี้มีมาตั้งนานแล้ว ไม่ใช่เรื่องเร่งด่วน แต่การที่รัฐบาลทำให้เป็นเรื่องเร่งด่วน คำถามคือรัฐบาลทำเพื่ออะไร ทำเพื่อวัตถุประสงค์อะไร เพื่อต้องการแทรกแซงการทำงานของแบงก์ชาติใช่หรือไม่ ถ้าเป็นอย่างนั้นก็เป็นอันตรายต่อความเชื่อมั่นของระบบการเงิน” นายนิพนธ์ กล่าว
นายนิพนธ์ กล่าวว่า เห็นด้วยกับการแก้ปัญหาหนี้กองทุนฟื้นฟู แต่ต้องแก้ปัญหาให้ตรงจุด หากรัฐบาลต้องการแทรกแซงการทำงานของธนาคารแห่งประเทศไทย (ธปท.) ความเสียหายในอนาคตก็จะรุนแรง รัฐบาลมีอำนาจกำหนดนโยบาย แต่รัฐบาลต้องดำเนินตามนโยบายด้วย หากทำอย่างนี้ประเทศจะเสียหาย เพราะประเทศมีหลักการ มีกฎกติกา เมื่อรัฐบาลบอกยึดหลักนิติธรรม ยึดหลักนิติรัฐ นี่ก็คือนิติรัฐที่ต้องยึดไม่เช่นนั้นรัฐบาลก็ทำลายหลักนิติรัฐ เมื่อฝ่าฝืนไปเรื่อยๆ กติกาก็ไม่มี ความหมายสุดท้ายก็พัง
นายพรายพล คุ้มทรัพย์ อาจารย์ประจำคณะเศรษฐศาสตร์ มหา วิทยาลัยธรรมศาสตร์ กล่าวว่า เป็นเรื่องผิดหลักการที่รัฐบาลแก้กฎหมาย เพื่อนำเงินในสถาบันคุ้มครองเงินฝากออกมาใช้หนี้กองทุนฟื้นฟูฯ เพราะเงินก้อนนี้เป็นเงินที่คุ้มครองเงินฝากประชาชนในอนาคต ไม่ใช่นำออกมาใช้หนี้ในอดีต เป็นการแก้ปัญหาไม่ตรงจุดนี่เป็นเรื่องสำคัญ
“เงินก้อนนี้สะสมไว้เพื่อกันเหนียวในอนาคต ล้วงมาใช้ก็เสียแผน รัฐบาลไม่จำเป็นต้องทำอย่างนี้ ถ้าแก้ก็ต้องไปแก้ที่เงินต้นถึงจะลดภาระดอกเบี้ยลงได้” 
นายพรายพล กล่าวว่า ไม่มี ความจำเป็นเร่งด่วนที่รัฐบาลจะต้องรีบออกกฎหมายเป็นพระราชกำหนด (พ.ร.ก.) ควรออกเป็น พ.ร.บ. ซึ่งจะถูกหลักการมากกว่า หากออกเป็น พ.ร.ก.โดยไม่ถามผู้ที่เกี่ยวข้องก็ไม่เหมาะสม และจะกระทบความเชื่อมั่นธนาคารกลางว่ารัฐบาลสามารถสั่งธนาคารกลางได้
อย่างไรก็ดีวิธีแก้ปัญหาที่ดีที่สุดคือให้นำเงินทุนสำรองออกมาใช้ ปัจจุบันเงินทุนสำรองยังเหลืออยู่มาก นำออกมาใช้ได้ประมาณ 20% แต่ถ้าแก้กฎหมายต้องให้ชัดเจนเรียกผู้ที่เกี่ยวข้องทั้งหมดมาถกเถียงถึงข้อดีข้อเสีย และเปิดให้สาธารณชนรับรู้ ด้วยการออกกฎหมายเฉพาะเพียงครั้งเดียว ให้โอนเงินเพียงครั้งเดียว มีวัตถุประสงค์ให้ชัดเจน